CELEX: 52020PC0757
Language: da
Date: 2020-11-25
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Fælles Udvalg nedsat i henhold til aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side

EUROPA-KOMMISSIONEN
            Bruxelles, den 25.11.2020
            COM(2020) 757 final
            2020/0334(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Det Fælles Udvalg nedsat i henhold til aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Det Fælles Udvalg, der er nedsat ved aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side ("aftalen")
                  1
               .
            
            
               2.Baggrund for forslaget
            
            
               2.1.Aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side
            
            
               Hensigten med aftalen er at oprette et fælles luftfartsområde på grundlag af gensidig adgang til parternes markeder for luftfart med lige konkurrencevilkår og overholdelse af de samme regler, herunder om flyvesikkerhed, sikkerhedsbeskyttelse, lufttrafikstyring, arbejdsmarkedsforhold og miljø, Reglerne for det fælles luftfartsområde skal bygge på Den Europæiske Unions relevante lovgivning som fastsat i bilag III til denne aftale, navnlig hvad angår flyvesikkerhed, sikkerhedsbeskyttelse og lufttrafikstyring. 
            
            
               Aftalen trådte i kraft den 2. august 2020. 
            
            
               2.2.Det Fælles Udvalg
            
            
               Det Fælles Udvalg er nedsat ved aftalens artikel 22. Det Fælles Udvalg er ansvarligt for forvaltningen af aftalen og sikrer, at den gennemføres korrekt. 
            
            
               I det øjemed samarbejder Det Fælles Udvalg på en række områder samt udarbejder henstillinger og træffer afgørelser om de anliggender, som er udtrykkeligt omfattet af denne aftale. Det Fælles Udvalg har til hovedopgave at samarbejde ved at a) fremme informationsudveksling på ekspertniveau om initiativer og udvikling inden for lovgivning eller forskrifter, herunder på områderne luftfartssikkerhed, flyvesikkerhed, miljø, luftfartsinfrastruktur (herunder slots), konkurrencevilkår og forbrugerbeskyttelse, b) undersøge markedsvilkår, der påvirker lufttrafikken i henhold til denne aftale, c) undersøge regelmæssigt, hvilke følger aftalens gennemførelse får for forholdene på arbejdsmarkedet, især for beskæftigelsen, og tilrettelægge formålstjenlige reaktioner på indvendinger, der findes berettigede, d) overveje potentielle områder, hvor denne aftale kan udbygges, herunder anbefalinger vedrørende ændringer af denne aftale, e) opnå enighed om forslag, fremgangsmåder eller dokumenter af proceduremæssig art i direkte tilknytning til denne aftales funktion, f) overveje og udvikle teknisk bistand på de områder, der omfattes af denne aftale Og g) fremme samarbejde i relevante internationale fora. 
            
            
               I overensstemmelse med aftalens artikel 6 (Investeringer) skal Det Fælles Udvalg derudover undersøge spørgsmål om bilaterale investeringer i ejermajoritet eller ændringer i den faktiske kontrol med parternes luftfartsselskaber.
            
            
               I henhold til aftalens artikel 22, stk. 3, skal Det Fælles Udvalg selv fastsætte sin forretningsorden 
            
            
               2.3.Det Fælles Udvalgs påtænkte retsakt
            
            
               Det Fælles Udvalg skal på sit første møde vedtage en afgørelse om vedtagelse af Det Fælles Udvalgs forretningsorden ("den påtænkte retsakt"). 
            
            
               Formålet med den påtænkte retsakt er at vedtage den forretningsorden, der danner grundlag for Det Fælles Udvalgs organisation og virke, jf. aftalens artikel 22, stk. 3, med henblik på at muliggøre aftalens korrekte gennemførelse.
            
            
               3.Den holdning, der skal indtages på Unionens vegne
            
            
               Den holdning, der skal indtages på Unionens vegne, bør have til formål at vedtage forretningsordenen for Det Fælles Udvalg. Holdningen bør baseres på udkastet til Det Fælles Udvalgs afgørelse.
            
            
               4.Retsgrundlag
            
            
               4.1.Proceduremæssigt retsgrundlag
            
         
         
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver".
            
            
               4.1.2.Princippernes anvendelse på det foreliggende tilfælde
            
            
               Det Fælles Udvalg er et organ, der er nedsat ved en aftale, nemlig aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side.
            
            
               Den retsakt, som Det Fælles Udvalg skal vedtage, er en retsakt, der har retsvirkninger, eftersom den vil være bindende for parterne i henhold til folkeretten. 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               I lyset heraf er det proceduremæssige retsgrundlag for den foreslåede afgørelse artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører lufttransport.
            
            
               Det materielle retsgrundlag for den foreslåede afgørelse er derfor artikel 100, stk. 2, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 100, stk. 2, sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Det Fælles Udvalg fastsætter sin forretningsorden ved denne retsakt, og den bør derfor offentliggøres i Den Europæiske Unions Tidende efter vedtagelsen.
            
            
               2020/0334 (NLE)
            
            
               Forslag til
            
         
         
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Det Fælles Udvalg nedsat i henhold til aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side (i det følgende benævnt "aftalen") blev indgået af Unionen ved Rådets afgørelse (EU) 2020/948
                  2
                og trådte i kraft den 2. august 2020. 
            
            
               (2)Ved aftalens artikel 22 nedsættes der et fælles udvalg for at sikre, at aftalen administreres og gennemføres korrekt. 
            
            
               (3)Ifølge aftalens artikel 22, stk. 3 skal Det Fælles Udvalg selv vedtage sin forretningsorden.
            
            
               (4)For at sikre en korrekt gennemførelse af aftalen bør Det Fælles Udvalgs forretningsorden vedtages.
            
            
               (5)Den holdning, der skal indtages på Unionens vegne i Det Fælles Udvalg, bør fastlægges, da Det Fælles Udvalgs afgørelse om vedtagelse af sin egen forretningsorden får bindende virkning for Unionen. Den holdning, som Unionen skal indtage i Det Fælles Udvalg, bør derfor baseres på det udkast til Det Fælles Udvalgs afgørelse, der er knyttet til nærværende afgørelse —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det første møde i Det Fælles Udvalg, der er nedsat ved artikel 22 i aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side i forbindelse med vedtagelsen af Det Fælles Udvalgs forretningsorden, baseres på det udkast til Det Fælles Udvalgs afgørelse, der er knyttet til nærværende afgørelse.
            
            
               Mindre ændringer af udkastet til Det Fælles Udvalgs afgørelse kan godkendes af repræsentanterne for Unionen i Det Fælles Udvalg, uden at Rådet skal træffe yderligere afgørelse.
            
            
               Artikel 2
            
            
               Denne afgørelse er rettet til Kommissionen. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse (EU) 2020/948 af 26. juni 2020 om indgåelse på Unionens vegne af aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side (EUT L 212 af 3.7.2020, s. 3).
               
               
                  
                     (2)
                  
                        Rådets afgørelse (EU) 2020/948 af 26. juni 2020 om indgåelse på Unionens vegne af aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side (EUT L 212 af 3.7.2020, s. 3).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 25.11.2020
            COM(2020) 757 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i Det Fælles Udvalg nedsat i henhold til aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side
            
               
         
         
            
               AFGØRELSE NR. 1/[ÅR] TRUFFET AF DET FÆLLES UDVALG EU-GEORGIEN, DER ER NEDSAT I HENHOLD TIL AFTALEN OM ET FÆLLES LUFTFARTSOMRÅDE MELLEM DEN EUROPÆISKE UNION OG DENS MEDLEMSSTATER PÅ DEN ENE SIDE OG GEORGIEN PÅ DEN ANDEN SIDE
            
            
               af ...
            
            
               om vedtagelse af udvalgets forretningsorden
            
            
               DET FÆLLES UDVALG EU-GEORGIEN HAR —
            
            
               under henvisning til aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side ("aftalen"), særlig artikel 22, stk. 3,
            
            
               BESTEMT FØLGENDE:
            
            
               Eneste artikel
            
            
               Det Fælles Udvalgs forretningsorden, der er vedlagt denne afgørelse, vedtages hermed.
            
            
               Udfærdiget i …
            
            
               På Det Fælles Udvalgs vegne 
            
            
               Leder af Den Europæiske Unions delegation 
            
            
               [navn] 
            
            
               Leder af den georgiske delegation 
            
            
               [navn] 
            
            
               
            
               Bilag
            
            
               DET FÆLLES UDVALGS FORRETNINGSORDEN
            
            
               DET FÆLLES UDVALG
            
            
               Artikel 1
            
         
         
            
               Delegationsledere
            
            
               1.
                     I henhold til aftalens artikel 22, stk. 1, består Det Fælles Udvalg af repræsentanter for parterne.
            
            
               2.
                     Det Fælles Udvalgs formandskab varetages i fællesskab af parternes delegationsledere. 
            
            
               Artikel 2
            
            
               Møder
            
            
               1.
                     I henhold til aftalens artikel 22, stk. 4, træder Det Fælles Udvalg sammen efter behov. Hver part kan anmode om, at der indkaldes til møde. 
            
            
               2.
                     Det Fælles Udvalg kan afholde møder ansigt til ansigt eller ved hjælp af andre midler (f.eks. telefon- eller videokonference).
            
            
               3.
                     Udvalgets møder finder så vidt muligt sted skiftevis i en medlemsstat i Den Europæiske Union og i Georgien, medmindre andet aftales mellem parterne. 
            
            
               4.
                     Når dato og mødested er blevet aftalt mellem parterne, indkaldes der til møde af Europa-Kommissionen på vegne af Den Europæiske Union og dens medlemsstater og af Georgiens ministerium med ansvar for civil luftfart.
            
            
               5.
                     Det Fælles Udvalgs møder er ikke offentlige, medmindre parterne træffer anden afgørelse. Hvis det skønnes nødvendigt, kan parterne efter fælles aftale udfærdige en pressemeddelelse ved mødets afslutning.
            
            
               Artikel 3
            
            
               Delegationer
            
            
               1.
                     Inden et møde underretter delegationslederne hinanden om den planlagte sammensætning af deres delegation til det pågældende møde.
            
            
               2.
                     Repræsentanter for interessenter inden for lufttransportsektoren kan indbydes til at deltage i møder som observatører, hvis der er enighed herom i Det Fælles Udvalg.
            
            
               3.
                     Det Fælles Udvalg kan indbyde andre interesserede parter eller eksperter til at deltage i møder for at give oplysninger om bestemte emner.
            
            
               Artikel 4
            
            
               Sekretariat
            
            
               En tjenestemand fra Europa-Kommissionen og en embedsmand fra Georgiens ministerium med ansvar for civil luftfart fungerer sammen som sekretærer for Det Fælles Udvalg.
            
            
               Artikel 5
            
            
               Dagsorden for møderne
            
         
         
            
               1.
                     Delegationslederne udarbejder den foreløbige dagsorden for hvert møde efter fælles overenskomst. Sekretærerne fremsender den foreløbige dagsorden til delegationernes medlemmer senest 15 dage før mødedatoen.
            
            
               2.
                     Det Fælles Udvalg vedtager dagsordenen ved hvert mødes begyndelse. Punkter, som ikke findes på den foreløbige dagsorden, kan optages på dagsordenen, hvis Det Fælles Udvalg er enigt herom.
            
            
               3.
                     Delegationslederne kan afkorte de i stk. 1 angivne tidsfrister for at tage hensyn til særlige omstændigheder i en sag eller dennes hastende karakter.
            
            
               Artikel 6
            
            
               Referat
            
            
               1.
                     Der udarbejdes et udkast til referat efter hvert møde i Det Fælles Udvalg. I udkastet anføres de drøftede punkter, samt eventuelle henstillinger og vedtagne afgørelser. 
            
            
               2.
                     Senest en måned efter mødet skal den delegationsleder, der er vært for mødet, forelægge udkastet til referat for den besøgende delegationsleder til godkendelse ved skriftlig procedure. 
            
            
               3.
                     Når mødereferatet er godkendt, underskrives det i to eksemplarer af delegationslederne, og hver part arkiverer et originalt eksemplar. Delegationslederne kan bestemme, at undertegnelse og udveksling af elektroniske kopier opfylder dette krav.
            
            
               4.
                     Det Fælles Udvalgs mødereferater er tilgængelige for offentligheden, medmindre en af parterne anmoder om andet.
            
            
               Artikel 7
            
            
               Skriftlig procedure
            
            
               Hvis det er nødvendigt og behørigt begrundet, kan Det Fælles Udvalgs afgørelser og henstillinger vedtages ved skriftlig procedure. Med henblik herpå udveksler delegationslederne det udkast til foranstaltninger, som Det Fælles Udvalg skal tage stilling til, og som derefter kan bekræftes ved brevveksling. Enhver af parterne kan dog anmode om, at Det Fælles Udvalg indkaldes med henblik på at drøfte spørgsmålet.
            
            
               Artikel 8
            
            
               Drøftelser
            
            
               1.
                     Det Fælles Udvalg fremsætter henstillinger og træffer afgørelser på grundlag af konsensus. 
            
            
               2.
                     Det Fælles Udvalgs afgørelser og henstillinger benævnes henholdsvis "afgørelse" og "henstilling" efterfulgt af et løbenummer, datoen for vedtagelsen og en beskrivelse af emnet.
            
            
               3.
                     Det Fælles Udvalgs afgørelser og henstillinger undertegnes af delegationslederne og vedføjes mødereferatet.
            
            
               4.
                     Alle afgørelser truffet af Det Fælles Udvalg gennemføres af parterne i overensstemmelse med deres egne interne procedurer.
            
            
               5.
                     Afgørelser truffet af Det Fælles Udvalg kan offentliggøres af parterne i deres respektive officielle tidender. Hver part kan selv træffe afgørelse om offentliggørelsen af andre akter, der vedtages af Det Fælles Udvalg. Hver part arkiverer et originalt eksemplar af afgørelserne og henstillingerne.
            
            
               Artikel 9
            
         
         
            
               Arbejdsgrupper
            
            
               1.
                     Det Fælles Udvalg kan nedsætte arbejdsgrupper til at bistå det i udførelsen af dets opgaver. Mandatet for en arbejdsgruppe opføres i et bilag til afgørelsen om nedsættelse af en arbejdsgruppe.
            
            
               2.
                     Arbejdsgrupperne består af repræsentanter for hver af parterne. 
            
            
               3.
                     Arbejdsgrupperne arbejder under Det Fælles Udvalg og aflægger rapport til dette efter hvert af deres møder. De træffer ingen afgørelser, men kan fremsætte anbefalinger til Det Fælles Udvalg.
            
            
               4.
                     Det Fælles Udvalg kan til enhver tid beslutte at ophæve eksisterende arbejdsgrupper, ændre deres mandater eller nedsætte nye arbejdsgrupper til at bistå det i udførelsen af dets opgaver.
            
            
               Artikel 10
            
            
               Udgifter
            
            
               1.
                     Parterne afholder hver især de udgifter, de har som følge af deres deltagelse i Det Fælles Udvalgs og arbejdsgruppernes møder, såvel udgifter til personale, rejser og underhold som omkostninger i forbindelse med postforsendelser og telekommunikation.
            
            
               2.
                     Andre udgifter i forbindelse med tilrettelæggelsen af møder afholdes af den part, der er vært for mødet.
            
            
               Artikel 11
            
            
               Ændring af forretningsordenen
            
            
               Det Fælles Udvalg kan til enhver tid ændre denne forretningsorden ved en afgørelse, som træffes i henhold til aftalens artikel 22.